Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση του καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας /* COM/2014/0628 final - 2014/0294 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΠΛΑ αλιεία), τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999[1] (κανονισμός ΠΛΑ). Γενικό πλαίσιο Η παρούσα πρόταση υποβάλλεται στο πλαίσιο της εφαρμογής του κανονισμού ΠΛΑ και είναι το αποτέλεσμα διαδικασιών έρευνας και διαλόγου που διεξήχθησαν σύμφωνα με τις ουσιαστικές και διαδικαστικές απαιτήσεις όπως ορίζονται στον κανονισμό ΠΛΑ, προβλέποντας, μεταξύ άλλων, ότι όλες οι χώρες θα πρέπει να εκπληρώνουν τα καθήκοντα που τους αναλογούν δυνάμει του διεθνούς δικαίου ως κρατών σημαίας, κρατών λιμένος, παράκτιων κρατών ή κρατών αγοράς για την πρόληψη, την αποτροπή και την εξάλειψη της ΠΛΑ αλιείας. Ισχύουσες διατάξεις στον τομέα της πρότασης Απόφαση της Επιτροπής, της 15ης Νοεμβρίου 2012 (ΕΕ C 354 της 17.11.2012, σ.1-47), για την κοινοποίηση των τρίτων χωρών που η Επιτροπή θεωρεί πιθανό να χαρακτηριστούν ως μη συνεργαζόμενες τρίτες χώρες δυνάμει του κανονισμού (ΕΚ) αριθ. 1005/2008 του Συμβουλίου, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας. Εκτελεστική απόφαση της Επιτροπής, της ΗΜΕΡΑ ΜΗΝΑΣ 2014 (ΕΕ C ΧΧΧΧ, ΧΧ.ΧΧ.2014, σ ...) για τον προσδιορισμό των τρίτων χωρών τις οποίες η Επιτροπή θεωρεί ως μη συνεργαζόμενες τρίτες χώρες σύμφωνα με τον κανονισμό (ΕΚ) αριθ. 1005/2008 του Συμβουλίου, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας. Συνοχή με άλλες πολιτικές και στόχους της Ένωσης Άνευ αντικειμένου. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Διαβούλευση με τα ενδιαφερόμενα μέρη Τα ενδιαφερόμενα μέρη τα οποία αφορά η διαδικασία είχαν τη δυνατότητα να υποστηρίξουν τα συμφέροντά τους στη διάρκεια των διαδικασιών έρευνας και διαλόγου, σύμφωνα με τις διατάξεις του κανονισμού ΠΛΑ. Συγκέντρωση και χρήση εμπειρογνωμοσύνης Δεν χρειάστηκε η προσφυγή σε εξωτερικούς εμπειρογνώμονες Εκτίμηση επιπτώσεων Η παρούσα πρόταση προκύπτει από την εκτέλεση του κανονισμού ΠΛΑ. Ο κανονισμός ΠΛΑ δεν περιλαμβάνει διατάξεις για γενική εκτίμηση του αντίκτυπου, αλλά περιέχει διεξοδικό κατάλογο των όρων που πρέπει να εκτιμηθούν. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Συνοπτική παρουσίαση της προτεινόμενης δράσης Στις 15 Νοεμβρίου 2012 η Επιτροπή, με απόφαση της Επιτροπής, κοινοποίησε οκτώ τρίτες χώρες (Μπελίζ, Βασίλειο της Καμπότζης, Δημοκρατία των Φίτζι, Δημοκρατία της Γουινέας, Δημοκρατία του Παναμά, Λαϊκή Σοσιαλιστική Δημοκρατία της Σρι Λάνκα, Δημοκρατία του Τόγκο και Δημοκρατία του Βανουάτου) οι οποίες, κατά την κρίση της Επιτροπής, είναι δυνατό να χαρακτηρισθούν ως μη συνεργαζόμενες χώρες, σύμφωνα με τον κανονισμό ΠΛΑ. Η Επιτροπή προέβη σε διαβήματα όσον αφορά τις οκτώ χώρες. Τα διαβήματα αυτά συνίσταντο, μεταξύ άλλων, σε ενέργειες που δικαιολογούν τις ενέργειές της, που παρέχουν την ευκαιρία στις χώρες για απάντηση και αμφισβήτηση, το δικαίωμα να ζητούν και να παρέχουν πρόσθετες πληροφορίες, προτεινόμενα σχέδια δράσεων για την επανόρθωση της κατάστασης, καθώς και επαρκή χρόνο προς απάντηση και εύλογο χρόνο για επανόρθωση της κατάστασης. Στις ΗΜΕΡΑ ΜΗΝΑΣ 2014, η Επιτροπή, με την εκτελεστική απόφαση της Επιτροπής, χαρακτήρισε τη Σρι Λάνκα ως τρίτη χώρα την οποία η Επιτροπή θεωρεί μη συνεργαζόμενη τρίτη χώρα σύμφωνα με τον κανονισμό ΠΛΑ. Η συνημμένη πρόταση για εκτελεστική απόφαση του Συμβουλίου βασίζεται στα συμπεράσματα τα οποία επιβεβαιώνουν ότι η Σρι Λάνκα δεν έχει εκτελέσει τα καθήκοντα που της αναλογούν δυνάμει του διεθνούς δικαίου ως κράτους σημαίας, κράτους λιμένος, παράκτιου κράτους ή κράτους αγοράς. Κατά συνέπεια, προτείνεται στο Συμβούλιο να εγκρίνει τη συνημμένη πρόταση απόφασης. Νομική βάση Κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, για την καθιέρωση ενός κοινοτικού συστήματος για την πρόληψη, την αποτροπή και την εξάλειψη της ΠΛΑ αλιείας. Αρχή της επικουρικότητας Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Συνεπώς, η αρχή της επικουρικότητας δεν εφαρμόζεται. Αρχή της αναλογικότητας Η πρόταση συνάδει με την αρχή της αναλογικότητας για τους ακόλουθους λόγους: Το είδος της δράσης περιγράφεται στον κανονισμό ΠΛΑ και δεν αφήνει περιθώρια για εθνικές αποφάσεις. Είναι άνευ αντικειμένου η αναφορά του τρόπου με τον οποίο ελαχιστοποιείται και είναι ανάλογος προς τον στόχο της πρότασης ο οικονομικός και διοικητικός φόρτος που βαρύνει την Ένωση, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες. Επιλογή νομικής πράξης Προτεινόμενη νομική πράξη: απόφαση. Άλλα μέσα δεν θα ήταν κατάλληλα για τον ακόλουθο λόγο: Άλλα μέσα δεν θα ήταν κατάλληλα, διότι ο κανονισμός για την ΠΛΑ αλιεία δεν προβλέπει εναλλακτικές επιλογές. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν έχει επιπτώσεις στον προϋπολογισμό της Ένωσης 2014/0294 (NLE) Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση του καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999[2], και ιδίως το άρθρο 33, Έχοντας υπόψη την πρόταση που υπέβαλε η Ευρωπαϊκή Επιτροπή, Εκτιμώντας τα ακόλουθα: 1. ΕΙΣΑΓΩΓΗ (1) Με τον κανονισμό (ΕΚ) αριθ. 1005/2008 (κανονισμός ΠΛΑ) θεσπίζεται το κοινοτικό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας. (2) Το κεφάλαιο VI του κανονισμού ΠΛΑ προβλέπει τη διαδικασία σχετικά με τον προσδιορισμό των μη συνεργαζόμενων τρίτων χωρών, τις ενέργειες που πρέπει να γίνονται σε σχέση με τις χώρες που έχουν χαρακτηριστεί ως μη συνεργαζόμενες τρίτες χώρες, την κατάρτιση καταλόγου μη συνεργαζόμενων τρίτων χωρών, τη διαγραφή από τον κατάλογο των μη συνεργαζόμενων τρίτων χωρών, τη δημοσίευση του καταλόγου αυτού και την ενδεχόμενη λήψη επειγόντων μέτρων. (3) Σύμφωνα με το άρθρο 32 του κανονισμού ΠΛΑ, η Επιτροπή γνωστοποίησε, με την απόφαση της 15ης Νοεμβρίου 2012[3] («απόφαση της 15ης Νοεμβρίου 2012»), σε οκτώ τρίτες χώρες τη δυνατότητα να χαρακτηρισθούν ως τρίτες χώρες τις οποίες η Επιτροπή θεωρεί μη συνεργαζόμενες τρίτες χώρες. (4) Στην απόφαση της 15ης Νοεμβρίου 2012, η Επιτροπή συμπεριέλαβε τις πληροφορίες σχετικά με τα ουσιώδη πραγματικά περιστατικά και τις εκτιμήσεις που διέπουν τον εν λόγω χαρακτηρισμό. (5) Επίσης, στις 15 Νοεμβρίου 2012, η Επιτροπή γνωστοποίησε στις οκτώ τρίτες χώρες, με χωριστές επιστολές, ότι εξετάζει τη δυνατότητα χαρακτηρισμού τους ως μη συνεργαζόμενων τρίτων χωρών. (6) Η Επιτροπή υπογράμμισε στις εν λόγω επιστολές ότι προκειμένου να αποφευχθεί ο χαρακτηρισμός τους και να μην προταθεί επίσημα η συμπερίληψή τους στον κατάλογο ως μη συνεργαζόμενων τρίτων χωρών, όπως προβλέπεται στα άρθρα 31 και 33 του κανονισμού ΠΛΑ, οι σχετικές τρίτες χώρες κλήθηκαν να καθορίσουν, σε στενή συνεργασία με την Επιτροπή ένα σχέδιο δράσης για την αποκατάσταση των ελλείψεων που εντοπίστηκαν στην απόφαση της 15ης Νοεμβρίου 2012. (7) Κατά συνέπεια, η Επιτροπή κάλεσε τις οκτώ τρίτες χώρες: i) να λάβουν όλα τα απαραίτητα μέτρα για την εφαρμογή των μέτρων που περιέχονται στα σχέδια δράσης που διατυπώθηκαν από την Επιτροπή· ii) να αξιολογήσουν την εφαρμογή των δράσεων που περιέχονται στα σχέδια δράσης που προτάθηκαν από την Επιτροπή· και iii) να αποστέλλουν ανά εξάμηνο λεπτομερείς εκθέσεις στην Επιτροπή σχετικά με την αξιολόγηση της εφαρμογής κάθε δράσης, όσον αφορά, μεταξύ άλλων, την επιμέρους ή/και τη συνολική αποτελεσματικότητά τους ως προς τη διασφάλιση ενός πλήρως συμβατού συστήματος ελέγχου της αλιείας. (8) Οι εν προκειμένω οκτώ τρίτες χώρες είχαν την ευκαιρία να απαντήσουν γραπτώς σχετικά με ζητήματα που αναφέρονται ρητά στην απόφαση της 15ης Νοεμβρίου 2012, καθώς και σχετικά με άλλες συναφείς πληροφορίες, έχοντας τη δυνατότητα να υποβάλουν αποδεικτικά στοιχεία προς αμφισβήτηση ή συμπλήρωση των περιστατικών των οποίων γίνεται επίκληση στην απόφαση της 15ης Νοεμβρίου 2012 ή να εγκρίνουν, κατά περίπτωση, σχέδιο δράσης για βελτίωση και μέτρα που ελήφθησαν προς επανόρθωση της κατάστασης. Για τις οκτώ χώρες, διασφαλίστηκε το δικαίωμα να ζητούν ή να τους παρέχονται πρόσθετες πληροφορίες. (9) Στις 15 Νοεμβρίου 2012 η Επιτροπή κίνησε διαδικασία διαλόγου με τις οκτώ τρίτες χώρες και επισήμανε ότι θεωρεί καταρχήν επαρκή μια περίοδο 6 μηνών για την επίτευξη συμφωνίας. (10) Η Επιτροπή συνέχισε να συγκεντρώνει και να ελέγχει όλα τα πληροφοριακά στοιχεία που έκρινε απαραίτητα. Εξετάστηκαν και ελήφθησαν υπόψη οι προφορικές και γραπτές παρατηρήσεις που υπέβαλαν οι οκτώ χώρες κατόπιν της απόφασης της 15ης Νοεμβρίου 2012. Οι οκτώ χώρες ενημερώθηκαν είτε προφορικώς είτε εγγράφως σχετικά με τις εκτιμήσεις της Επιτροπής. (11) Στις 24 Μαρτίου 2014. εκδόθηκε η εκτελεστική απόφαση του Συμβουλίου 2014/170/ΕΕ, για την κατάρτιση καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας[4]. Τρεις από τις οκτώ χώρες που αφορούσε η απόφαση της 15ης Νοεμβρίου 2012 αναφέρθηκαν ως μη συνεργαζόμενες χώρες, δεδομένου ότι , παρά τη λήψη ορισμένων μέτρων, δεν εκπλήρωσαν τις υποχρεώσεις τους βάσει του διεθνούς δικαίου ως κρατών σημαίας και ως παράκτιων κρατών, για την ανάληψη δράσης για την πρόληψη, την αποτροπή και την εξάλειψη της ΠΛΑ αλιείας. (12) Με εκτελεστική απόφαση της ΗΜΕΡΑ ΜΗΝΑΣ 2014[5], η Επιτροπή χαρακτήρισε τη Λαϊκή Σοσιαλιστική Δημοκρατία της Σρι Λάνκα («Σρι Λάνκα») ως μη συνεργαζόμενη τρίτη χώρα στην καταπολέμηση της ΠΛΑ αλιείας. Σύμφωνα με τον κανονισμό ΠΛΑ, η Επιτροπή ανέφερε τους λόγους για τους οποίους θεώρησε ότι η Σρι Λάνκα αδυνατούσε να εκπληρώνει τα καθήκοντα που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας. (13) Η εκτελεστική απόφαση του Συμβουλίου με την οποία η Σρι Λάνκα συμπεριλαμβάνεται στον κατάλογο των μη συνεργαζόμενων τρίτων χωρών στην καταπολέμηση της ΠΛΑ αλιείας, θα πρέπει να ληφθεί συνεπώς στο πλαίσιο της εφαρμογής του κανονισμού ΠΛΑ, ως το αποτέλεσμα των διαδικασιών έρευνας και διαλόγου οι οποίες πραγματοποιήθηκαν σύμφωνα με τις ουσιαστικές και διαδικαστικές απαιτήσεις που ορίζονται στον κανονισμό ΠΛΑ. Η παρούσα απόφαση βασίζεται στις εν λόγω διαδικασίες έρευνας και διαλόγου, συμπεριλαμβανομένων της αλληλογραφίας που ανταλλάχθηκε και των συναντήσεων που πραγματοποιήθηκαν, καθώς και στην απόφαση της 15ης Νοεμβρίου 2012 και την απόφαση της ΗΜΕΡΑ ΜΗΝΑΣ 2014. Οι λόγοι στους οποίους στηρίζονται οι εν λόγω διαδικασίες και πράξεις είναι οι ίδιοι με εκείνους στους οποίους στηρίζεται η παρούσα απόφαση. Η παρούσα απόφαση, με την οποία η Σρι Λάνκα συμπεριλαμβάνεται στον κατάλογο των μη συνεργαζόμενων τρίτων χωρών στην καταπολέμηση της ΠΛΑ αλιείας, θα πρέπει να έχει τις συνέπειες που αναφέρονται στο άρθρο 38 του κανονισμού ΠΛΑ. (14) Μετά την έκδοση της εκτελεστικής απόφασης του Συμβουλίου με την οποία συμπεριλαμβάνεται η Σρι Λάνκα στον κατάλογο των μη συνεργαζόμενων τρίτων χωρών, σύμφωνα με το άρθρο 33 του κανονισμού ΠΛΑ, η απόφαση της ΗΜΕΡΑ ΜΗΝΑΣ 2014 με την οποία χαρακτηρίζεται η Σρι Λάνκα ως μη συνεργαζόμενη τρίτη χώρα θα καταστεί άνευ αντικειμένου. (15) Σύμφωνα με το άρθρο 34 παράγραφος 1 του κανονισμού ΠΛΑ, το Συμβούλιο, με ειδική πλειοψηφία, και βάσει σχετικής πρότασης της Επιτροπής, διαγράφει τρίτη χώρα από τον κατάλογο των μη συνεργαζόμενων τρίτων χωρών εάν η εν λόγω χώρα αποδείξει ότι έχει επανορθωθεί η κατάσταση που δικαιολόγησε την εγγραφή της στον κατάλογο. Η απόφαση διαγραφής λαμβάνει επίσης υπόψη κατά πόσον οι εν προκειμένω εγγεγραμμένες στον κατάλογο τρίτες χώρες έχουν λάβει συγκεκριμένα μέτρα ικανά να εξασφαλίσουν μόνιμη βελτίωση της κατάστασης. 2. ΔΙΑΔΙΚΑΣΙΑ ΣΧΕΤΙΚΑ ΜΕ ΤΗ ΣΡΙ ΛΑΝΚΑ (16) Στις 15 Νοεμβρίου 2012 η Επιτροπή γνωστοποίησε στη Σρι Λάνκα, σύμφωνα με το άρθρο 32 του κανονισμού ΠΛΑ, ότι εξετάζει την πιθανότητα χαρακτηρισμού της Σρι Λάνκα ως μη συνεργαζόμενης τρίτης χώρας και κάλεσε τη Σρι Λάνκα να καταρτίσει, σε στενή συνεργασία με τις υπηρεσίες της, σχέδιο δράσης για την κάλυψη των ελλείψεων που εντοπίστηκαν στην απόφαση της 15ης Νοεμβρίου 2012. Κατά την περίοδο από τον Δεκέμβριο του 2012 μέχρι τον Ιούνιο του 2014, η Σρι Λάνκα υπέβαλε γραπτώς παρατηρήσεις, γνωστοποιώντας τις απόψεις της και συναντήθηκε με την Επιτροπή για να συζητήσουν σχετικά σημεία. Η Επιτροπή παρείχε γραπτώς στη Σρι Λάνκα σχετικές πληροφορίες. Η Επιτροπή συνέχισε να συγκεντρώνει και να ελέγχει όλα τα πληροφοριακά στοιχεία που έκρινε απαραίτητα. Οι προφορικές και γραπτές παρατηρήσεις που υπέβαλε η Σρι Λάνκα μετά την απόφαση της Επιτροπής της 15ης Νοεμβρίου 2012 εξετάστηκαν και ελήφθησαν υπόψη, ενώ η Σρι Λάνκα ενημερώθηκε είτε προφορικώς είτε γραπτώς σχετικά με τις εκτιμήσεις της Επιτροπής. Η Επιτροπή έκρινε ότι οι τομείς που δημιουργούν ανησυχία και παρουσιάζουν ελλείψεις, όπως περιγράφεται στην απόφαση της 15ης Νοεμβρίου 2012, δεν έχουν αντιμετωπιστεί επαρκώς από τη Σρι Λάνκα. Επιπλέον, η Επιτροπή κατέληξε στο συμπέρασμα ότι δεν έχουν ακόμη εφαρμοστεί πλήρως τα μέτρα που προτείνονται στο σχέδιο δράσης. 3. ΧΑΡΑΚΤΗΡΙΣΜΟΣ ΤΗΣ ΣΡΙ ΛΑΝΚΑ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ (17) Στην απόφαση της 15ης Νοεμβρίου 2012 η Επιτροπή ανέλυσε τα καθήκοντα της Σρι Λάνκα και αξιολόγησε τη συμμόρφωση προς τις διεθνείς υποχρεώσεις της ως κράτους σημαίας, κράτους λιμένος, παράκτιου κράτος ή κράτους αγοράς. Για τους σκοπούς της επισκόπησης αυτής η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού ΠΛΑ. (18) Η Επιτροπή επανεξέτασε τη συμμόρφωση της Σρι Λάνκα σύμφωνα με τα πορίσματα της απόφασης της 15ης Νοεμβρίου 2012 και τις συναφείς πληροφορίες που παρείχε η Σρι Λάνκα, με το προτεινόμενο σχέδιο δράσης, καθώς και με τα μέτρα που ελήφθησαν για την επανόρθωση της κατάστασης. (19) Οι κύριες ελλείψεις που εντόπισε η Επιτροπή στο προτεινόμενο σχέδιο δράσης αφορούσαν διάφορες παραλείψεις σε ό,τι αφορά τις υποχρεώσεις εφαρμογής του διεθνούς δικαίου, που συνδέονται κυρίως με τη μη θέσπιση κατάλληλου νομικού πλαισίου, την έλλειψη συστήματος επαρκούς και αποτελεσματικής παρακολούθησης, την έλλειψη προγράμματος παρατηρητών, την έλλειψη αποτρεπτικού συστήματος κυρώσεων και τη λανθασμένη εφαρμογή του συστήματος πιστοποίησης αλιευμάτων. Άλλες διαπιστωθείσες ελλείψεις αφορούν, γενικότερα, τη συμμόρφωση με τις διεθνείς υποχρεώσεις συμπεριλαμβανομένων και των συστάσεων και των ψηφισμάτων των περιφερειακών οργανώσεων διαχείρισης της αλιείας (ΠΟΔΑ) και των προϋποθέσεων νηολόγησης των σκαφών, σύμφωνα με το διεθνές δίκαιο. Έχει επίσης διαπιστωθεί μη συμμόρφωση με τις συστάσεις και τα ψηφίσματα των σχετικών φορέων, όπως το διεθνές σχέδιο δράσης κατά της παράνομης, λαθραίας και άναρχης αλιείας των Ηνωμένων Εθνών (IPOA-IUU). Ωστόσο, η έλλειψη συμμόρφωσης με τις μη δεσμευτικές συστάσεις και τα ψηφίσματα έχει εξεταστεί μόνο ως αποδεικτικό στοιχείο και όχι ως βάση για τον χαρακτηρισμό. (20) Στην εκτελεστική απόφαση της ΗΜΕΡΑ ΜΗΝΑΣ 2014, η Επιτροπή χαρακτήρισε τη Σρι Λάνκα ως μη συνεργαζόμενη τρίτη χώρα σύμφωνα με τον κανονισμό ΠΛΑ. (21) Όσον αφορά τους τυχόν περιορισμούς της Σρι Λάνκα ως αναπτυσσόμενης χώρας, σημειώνεται ότι η φάση της ειδικής ανάπτυξης και η συνολική επίδοση της Σρι Λάνκα όσον αφορά την αλιεία δεν εμποδίζονται από το γενικό επίπεδο ανάπτυξής της. (22) Έχοντας υπόψη την απόφαση της 15ης Νοεμβρίου 2012 και την απόφαση της ΗΜΕΡΑ ΜΗΝΑΣ 2014, και τον διάλογο που διεξήγαγε η Επιτροπή με τη Σρι Λάνκα και των αποτελεσμάτων αυτού, μπορεί να συναχθεί το συμπέρασμα ότι οι δράσεις της Σρι Λάνκα στο πλαίσιο των καθηκόντων της ως κράτους σημαίας δεν επαρκούν για τη συμμόρφωσή της με τα άρθρα 94, 117 και 118 της σύμβασης των Ηνωμένων Εθνών για το Δίκαιο της Θάλασσας (UNCLOS) και τα άρθρα 18, 19 και 20 της συμφωνίας των Ηνωμένων Εθνών για τα ιχθυαποθέματα (UNSFA). (23) Συνεπώς, η Σρι Λάνκα δεν εκπλήρωσε τις υποχρεώσεις που υπέχει δυνάμει του διεθνούς δικαίου ως κράτος σημαίας, για την ανάληψη δράσης, την πρόληψη, την αποτροπή και την εξάλειψη της ΠΛΑ αλιείας και θα πρέπει επομένως να περιληφθεί στον ενωσιακό κατάλογο των μη συνεργαζόμενων τρίτων χωρών. 4. ΚΑΤΑΡΤΙΣΗ ΚΑΤΑΛΟΓΟΥ ΜΗ ΣΥΝΕΡΓΑΖΟΜΕΝΩΝ ΤΡΙΤΩΝ ΧΩΡΩΝ (24) Με βάση τα συμπεράσματα που συνάγονται ανωτέρω όσον αφορά τη Σρι Λάνκα, η εν λόγω χώρα θα πρέπει να περιληφθεί στον κατάλογο μη συνεργαζόμενων τρίτων χωρών που καταρτίσθηκε με την απόφαση της 24ης Μαρτίου 2014, σύμφωνα με το άρθρο 33 του κανονισμού ΠΛΑ. Συνεπώς, το παράρτημα της εκτελεστικής απόφασης 2014/170/ΕΕ θα πρέπει να τροποποιηθεί αναλόγως. (25) Οι δράσεις για τη Σρι Λάνκα με τη μορφή των μέτρων που θα πρέπει να εφαρμοσθούν, παρατίθενται στο άρθρο 38 του κανονισμού ΠΛΑ. Η απαγόρευση εισαγωγής καλύπτει όλα τα αλιευτικά προϊόντα, όπως ορίζονται στο άρθρο 2 παράγραφος 8 του κανονισμού ΠΛΑ, δεδομένου ότι ο χαρακτηρισμός ως μη συνεργαζόμενης τρίτης χώρας δεν οφείλεται στη μη θέσπιση κατάλληλων μέτρων σχετικά με την άσκηση ΠΛΑ αλιείας για ένα δεδομένο απόθεμα ή είδος. (26) Η ΠΛΑ αλιεία, μεταξύ άλλων, εξαντλεί τα ιχθυαποθέματα, καταστρέφει τα θαλάσσια ενδιαιτήματα, υπονομεύει τη διατήρηση και την αειφόρο χρήση των θαλάσσιων πόρων, νοθεύει τον ανταγωνισμό, θέτει σε κίνδυνο την επισιτιστική ασφάλεια, δημιουργεί συνθήκες αθέμιτου ανταγωνισμού εις βάρος των τίμιων αλιέων και αποδυναμώνει τις παράκτιες κοινότητες. Δεδομένου του μεγέθους των προβλημάτων που σχετίζονται με την ΠΛΑ αλιεία, θεωρείται απαραίτητη η ταχεία ανάληψη ενεργειών από την Ένωση όσον αφορά τη Σρι Λάνκα, ως μη συνεργαζόμενη χώρα. Υπό το φως των ανωτέρω, η παρούσα απόφαση θα πρέπει να αρχίσει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. (27) Εάν η Σρι Λάνκα αποδείξει ότι έχει επανορθωθεί η κατάσταση που δικαιολόγησε την εγγραφή της στον κατάλογο, το Συμβούλιο, αποφασίζοντας με ειδική πλειοψηφία κατόπιν πρότασης της Επιτροπής, θα διαγράψει τη Σρι Λάνκα από τον κατάλογο των μη συνεργαζόμενων τρίτων χωρών, σύμφωνα με το άρθρο 34 παράγραφος 1 του κανονισμού ΠΛΑ. Στην απόφαση διαγραφής θα ληφθεί επίσης υπόψη κατά πόσον η Σρι Λάνκα έχει λάβει συγκεκριμένα μέτρα ικανά να εξασφαλίσουν μόνιμη βελτίωση της κατάστασης, ΑΠΟΦΑΣΙΖΕΙ ΤΑ ΕΞΗΣ: Άρθρο 1 Το παράρτημα της εκτελεστικής απόφασης 2014/170/ΕΕ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, Για το Συμβούλιο Ο Πρόεδρος [1] ΕΕ L 286 της 29.10.2008, σ. 1. [2] ΕΕ L 286 της 29.10.2008, σ. 1. [3] Απόφαση της Επιτροπής, της 15ης Νοεμβρίου 2012, για την κοινοποίηση των τρίτων χωρών που η Επιτροπή θεωρεί πιθανό να χαρακτηριστούν ως μη συνεργαζόμενες τρίτες χώρες δυνάμει του κανονισμού (ΕΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ C 354 της 17.11.2012, σ. 1). [4] ΕΕ L 91 της 27.3.2014, σ. 43. [5] Εκτελεστική απόφαση της Επιτροπής, της ΗΜΕΡΑ ΜΗΝΑΣ 2014, για τον προσδιορισμό των τρίτων χωρών που η Επιτροπή θεωρεί μη συνεργαζόμενες τρίτες χώρες δυνάμει του κανονισμού (ΕΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ C ΧΧ της ΗΗ.ΜΜ.2014, σ. Χ). ΠΑΡΑΡΤΗΜΑ Κατάλογος μη συνεργαζόμενων τρίτων χωρών στην καταπολέμηση της παράνομης, λαθραίας και άναρχης («ΠΛΑ») αλιείας της Πρότασης ΕΚΤΕΛΕΣΤΙΚΗΣ ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση του καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας Μπελίζ Βασίλειο της Καμπότζης Δημοκρατία της Γουινέας Λαϊκή Σοσιαλιστική Δημοκρατία της Σρι Λάνκα